Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 730/13/2204	Piešťany, 16.1.2014
EEČ : 2-18-8-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: mechanik, opravár pre stroje a zariadenia
pre prečin zanedbania povinnej výživy podľa § 207 ods. 1, ods. 3 písm. c)  Trestného zákona na tom skutkovom základe, že
 	
	v období od mesiaca jún 2013 do 31.8.2013 si ako otec XXXXX nar. XXXXX, bytom XXXXX č. 31, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX č. k. XXXXX zo dňa XXXXX právoplatným dňa XXXXX v sume 80,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si vôbec neplnil, o dieťa  sa  žiadnym spôsobom nezaujímal, pričom v uvedenom období  preukázateľne neprejavoval snahu riadne sa zamestnať, teda nevyužil všetky možnosti na to, aby si svoju zákonnú povinnosť v reálne možnej výške splnil čím za uvedené obdobie dlhoval XXXXX na výživnom sumu vo výške 240,- Eur, 

lebo zanikla trestnosť činu

Odôvodnenie:
	Poverený príslušník Obvodného  oddelenia PZ Vrbové uznesením pod číslom ORP-XXXXX zo dňa XXXXX podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v období od mesiaca jún 2013 do 31.8.2013 si ako otec XXXXX nar. 08.06.1994, bytom XXXXX č. 31, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX č. k. XXXXX zo dňa XXXXX, právoplatným dňa XXXXX v sume 80,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si vôbec neplnil, o dieťa  sa žiadnym spôsobom nezaujímal, pričom v uvedenom období  preukázateľne neprejavoval snahu riadne sa zamestnať, teda nevyužil všetky možnosti na to, aby si svoju zákonnú povinnosť v reálne možnej výške splnil čím za uvedené obdobie dlhoval XXXXX na výživnom sumu vo výške 240,- Eur.

V priebehu skráteného vyšetrovania vyšetrovateľ vypočul obvineného XXXXX,  svedkov XXXXX a XXXXX,  ďalej vo veci zadovážil listinné doklady: rozsudok Okresného súdu XXXXX č. k. XXXXX1 zo dňa XXXXX o určení výživného, trestný, fotokópiu poštovej poukážky, rodný list XXXXX, potvrdenie o návšteve školy a  správy o povesti obvineného. 

Obvinený XXXXX v prípravnom konaní priznal, že svoju vyživovaciu  povinnosť si od mesiaca jún 2013 do 31.8.20132 vôbec neplnil. Viac sa k veci odmietol vyjadriť, uviedol len, že do konca decembra 2013 dlžné výživné uhradí.
Vo svojom následnom výsluhu uviedol, že dlžné výživné v celom rozsahu uhradil dňa 30.12.2013, čo dokladoval poštovou poukážkou.

XXXXX vo svojej výpovedi uviedla, že bývalý manžel obv. XXXXX bol rozsudkom Okresného súdu XXXXX č. k. XXXXX zo dňa XXXXX zaviazaný prispievať na výživu svojho syna sumou 80,- Eur mesačne,  ktoré je povinný platiť vždy do 15. dňa v mesiaci vopred k jej  rukám. Od júna 2013 si svoju vyživovaciu povinnosť neplnil vôbec. Od 1.9.2013 je syn evidovaný ako uchádzač o zamestnanie na úrade práce. 
Pri svojom následnom výsluchu menovaná potvrdila, že obvinený XXXXX jej dňa 30.12.2013 uhradil dlžné výživné v celom rozsahu.
Zároveň dodala, že neplnenie vyživovacej povinnosti nezanechalo na ich spoločnom dieťati XXXXX  trvalo nepriaznivé následky.

XXXXX XXXXX uviedol, že  v mesiaci jún 2013 ukončil štúdium na Strednej odbornej škole obchodnej v Piešťanoch, keďže sa mu nepodarilo zamestnať od 1.9.2013 je evidovaný ako uchádzač o zamestnanie na úrade práce. 
 
Do vyšetrovacieho spisu bola zabezpečené fotokópia poštovej poukážky z ktorej vyplýva, že obv. XXXXX dňa 30.12.2013 uhradil XXXXX dlžné výživné vo výške 240,- Eur. . 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať iného. 

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedkyne XXXXX ako aj na ďalšie na vec sa vzťahujúce listinné dôkazy (fotokópiu poštovej poukážky) bolo dostatočne preukázané, že obvinený XXXXX si svoju vyživovaciu povinnosť dodatočne splnil v celom rozsahu, pričom neplnenie vyživovacej povinnosti nemalo na jeho dieťa XXXXX trvalo nepriaznivé následky.
 
Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Jurčová
prokurátorka